Bittor Iturria

Bittor Iturria Lerete (Basusarri, Lapurdi, 1914ko urriaren 22a - Blain, Loira Atlantikoa, 1944ko abuztuaren 25a) esku huskako pilotaria eta gudaria zen. Pilotari gisa, eskuin ona zuen, eta hainbat txapelketa irabazi zuen. Bigarren Mundu Gerran ere famatu zen, borrokaldietan erakutsi zituen adoreagatik eta granadak jaurtitzeko trebetasunarengatik.

Bizitza 
Basusarriko Bordaberria baserrian jaioa, haurra zelarik familia Sarara aldatu zen, eta orduz geroztik Bittorrek baserrian eta frontoian egin zuen bizimodua, garaiko saratar mutil gehienek bezala. Pilotari ona izan zen, bai eta esku huskako txapelduna ere.

1934an Frantziako Armadarekin soldadutza egin eta gero, 1938an mobilizatu zuten lehen aldiz, eta 1939an berriz deitu zuten,  (Husarren Bigarrena) delakora. Bigarren Mundu Gerra hasi orduko egin zuen bere lehen balentria, 1940ko maiatzaren 23an, granadak jaurtiz alemaniarren zazpi gudu orga txikituta. Dunkerqueko gibelatzean larriki zauritu zuten, eta Ingalaterrako ospitale batera sendatzera eraman zuten.

1940ko uztailean, Etxegoien komandanteak deitu zuen, sortu berria zen Frantzia Askearen jauskari unitatean sar zedin. Han ere Bittor Iturriak bere gaitasun fisikoak erakutsi zituen, batez ere granaden jaurtitzen. Bere unitatea Lehen Jauskari Konpainia bilakatu zelarik, 1941ko uztailean Ekialde Hurbilera bidali zuten, Erresuma Batuko Armadako Aire Zerbitzu Bereziko (SAS) indar bereziekin batera. 1943ko ekainean berriz Ingalaterran itzuli zen, eta instruktore izendatu zuten. 1944ko abuztuaren 3an Bretainiara bidali zuten, eta 25ean alemaniar metrailetek hil zuten. Gorpua Saran (Lapurdi) ehortzia izan zen.

Goragarriak 
 Askapenaren laguna (Compagnon de la Libération) - 1944ko abenduaren 29ko dekretuarekin
 Militar medaila
 39/45 Gerra gurutzea
 Erresistentziaren medaila
 Military Cross (Britainia Handia)

Oroigarria Saran 
Saran, Bittor Iturriaren oroimen harria dago. Harriaren gainean, Héros des Forces Françaises Libres (euskaraz Frantses Indar Askatuen heroia) eta Pilotari zintzo irakurtzen ahal da.

Erreferentziak

Kanpo loturak 
  Joseba Aurkenerena: Bittor iturria saratar pilotariaren patu beltza. Elinberri.eus
  «Victor Iturria», Ordre de la Libération, 2012-05-14.

Lapurdiko pilotariak
Bigarren Mundu Gerrako militarrak
Esku huskako pilotariak
Saratarrak
Ohorezko Legioko zaldunak
Bigarren Mundu Gerrako Frantziako militarrak